Document ID: 32014D0366

PROVEDBENA ODLUKA KOMISIJE
оd 16. lipnja 2014.
o utvrđivanju popisa programa suradnje i naznačivanju ukupnog iznosa cjelokupne potpore iz Europskog fonda za regionalni razvoj za svaki program u okviru cilja „Europska teritorijalna suradnja” za razdoblje od 2014. do 2020.
(priopćeno pod brojem dokumenta C(2014) 3776)
(2014/366/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1299/2013 Europskog parlamenta i Vijeća od 17. prosinca 2013. o posebnim odredbama za potporu iz Europskog fonda za regionalni razvoj cilju „Europska teritorijalna suradnja” (1), a posebno njezin članak 4.,
nakon savjetovanja s Odborom za koordinaciju europskih strukturnih i investicijskih fondova uspostavljenim člankom 150. stavkom 1. Uredbe (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (2),
budući da:
(1)
Člankom 4. stavkom 1. Uredbe (EU) br. 1299/2013 utvrđuju se raspoloživa ukupna sredstva za cilj „Europska teritorijalna suradnja” i njihova raspodjela među prekograničnom, transnacionalnom i međuregionalnom suradnjom.
(2)
U skladu s člankom 4. stavkom 3. Uredbe (EU) br. 1299/2013 Komisija je svaku državu članicu obavijestila o njezinu udjelu ukupnih iznosa za prekograničnu i transnacionalnu suradnju raščlanjeno po godinama u skladu s kriterijima i metodologijom utvrđenima u tom članku.
(3)
U skladu s člankom 4. stavkom 3. Uredbe (EU) br. 1299/2013 i na osnovi priopćenih iznosa svaka pojedinačna država članica obavijestila je Komisiju je li i na koji je način iskoristila mogućnost prijenosa predviđenu člankom 5. te Uredbe i kako je razdijelila sredstva među prekograničnim i transnacionalnim programima u kojima država članica sudjeluje.
(4)
U skladu s člankom 4. stavkom 4. Uredbe (EU) br. 1299/2013 Komisija i dotične države članice trebaju utvrditi doprinos iz Europskog fonda za regionalni razvoj (EFRR) za prekogranične programe i programe morskog bazena u okviru Europskog instrumenta za susjedstvo (ENI) unutar područja primjene Uredbe (EU) br. 232/2014 Europskog parlamenta i Vijeća (3) i Instrumenta za pretpristupnu pomoć (IPA II) unutar područja primjene Uredbe (EU) br. 231/2014 Europskog parlamenta i Vijeća (4). Budući da iznosi u pogledu doprinosa iz EFRR-a za prekogranične programe i programe morskog bazena u okviru ENI-ja još nisu usuglašeni, ovom se Odlukom utvrđuju samo iznosi za IPA II.
(5)
Člankom 4. stavkom 3. Uredbe (EU) br. 1299/2013 predviđa se da Komisija donese odluku o utvrđivanju popisa svih programa suradnje i naznačivanju ukupnog iznosa cjelokupne potpore iz EFRR-a za svaki program.
(6)
Stoga je potrebno utvrditi popis programa suradnje i naznačiti ukupni iznos cjelokupne potpore iz EFRR-a za svaki program,
DONIJELA JE OVU ODLUKU:
Članak 1.
Popis programa prekogranične suradnje i ukupni iznos cjelokupne potpore iz Europskog fonda za regionalni razvoj (EFRR) za svaki program utvrđen je u Prilogu I.
Članak 2.
Popis programa transnacionalne suradnje i ukupni iznos cjelokupne potpore iz EFRR-a za svaki program utvrđen je u Prilogu II.
Članak 3.
Popis programa međuregionalne suradnje i ukupni iznos cjelokupne potpore iz EFRR-a za svaki program utvrđen je u Prilogu III.
Članak 4.
Doprinos iz EFRR-a za prekogranične programe u okviru Instrumenta za pretpristupnu pomoć (IPA II) unutar područja primjene Uredbe (EU) br. 231/2014 za svaku državu članicu utvrđen je u Prilogu IV.
Članak 5.
Ova je Odluka upućena državama članicama.
Sastavljeno u Bruxellesu 16. lipnja 2014.

Labels: 15
19
5